

**בבית הדין הצבאי המחוזי**

**במחוז שיפוטי ז"י**

**בפני ההרכב: סא"ל טובי הארט – אב"ד**

 **רס"ן איאד ח'יר – שופט**

 **רס"ן יקיר דיגודקר - שופט**

**בעניין: התובע הצבאי (ע"י ב"כ, קמ"ש סוניה פוקס )**

**נגד**

**נאשם: מ/XXX רס"ל י' ש' (ע"י ב"כ, סגן עדן שאקי )**

**הכרעת-דין**

על פי הודאתו, מורשע הנאשם בעבירה של שימוש בלתי חוקי בנשק בצוותא, לפי סעיפים 85 סיפא לחוק השיפוט הצבאי, התשט"ו-1955, ו-29 לחוק העונשין, התשל"ז-1977, ובעבירה של התנהגות שאינה הולמת, לפי סעיף 130 לחוק השיפוט הצבאי, התשט"ו-1955, בהתאם לכתב האישום ולפרטים הנוספים.

**ניתנה היום, ח' באדר-ב התשפ"ד, 18.03.2024, והודעה בפומבי ובמעמד הנאשם ובאי כוח הצדדים.**

 **\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

 **שופט אב"ד שופט**

**גזר-דין**

הנאשם הורשע על פי הודאתו בעבירה של שימוש בלתי חוקי בנשק בצוותא.

כעולה מכתב האישום, הנאשם וחייל מילואים נוסף יצאו עם נשקם מהיחידה בעיצומה של מלחמת "חרבות ברזל", ובסמוך לבריכת רם ירה כל אחד מהם כדור בודד באוויר. השניים תיעדו את מעשיהם באמצעות טלפון נייד. בהמשך, ירה חייל המילואים האחר מספר כדורים נוספים בסמוך למסעדה, בעת שהנאשם מתעד את מעשיו. בגין מעשים אלה, הורשע הנאשם גם בעבירה של התנהגות שאינה הולמת. למען שלמות התמונה יצוין, כי חברו של הנאשם הורשע בעבירות דומות בפני בית דין זה ונדון ל-30 ימי מאסר, לצד עונש מאסר על תנאי והורדה לדרגת טוראי.

הנאשם התגייס לצה"ל בחודש נובמבר 2018, וסיים את שירותו הסדיר בחודש יולי 2021. במהלך מלחמת "חרבות ברזל" התנדב הנאשם לשירות מילואים כנהג. זאת על אף שהוא בן למשפחה שכולה. לחובתו עבר משמעתי שאינו מכביד מתקופת שירותו הסדיר. לצד זאת, הוצגו לנו חוות דעת המלמדות על שירותו הטוב ועל כך שהעבירה שבה נכשל אינה מאפיינת אותו. יצוין כי הנאשם היה עצור שעות ספורות בעקבות המיוחס לו וכבר בחקירתו במצ"ח הודה בכלל החשדות נגדו. לאחר שהשתחרר ממעצר פנה מיוזמתו לשירותי הרווחה והחל לעבור הליך שיקומי. מחוות דעת סוציאלית עולה כי הנאשם משתף פעולה באופן מלא עם תוכנית השיקום על מנת להתמודד עם תגובות אימפולסיביות.

הצדדים הציגו בפנינו הסדר טיעון אשר מבקש לאזן בין חומרת העבירה והסיכון שנשקף ממנה לבין נסיבותיו האישיות של הנאשם, שירותו הטוב והודאתו באשמה תוך ויתור על טענות ראייתיות. הנאשם בדברו האחרון הביע חרטה על מעשיו.

המעשים שבהן נכשלו הנאשם וחברו חמורים ומסוכנים. שימוש בלתי חוקי בנשק הסתיים לא אחת בנפגעים בנפש לדאבון הלב. חומרה ייחודית נעוצה בביצוע ירי בסמוך לגבול הצפון בימים מתוחים של מלחמה, והדבר עלול היה להוביל לתגובה שתסכן גורמים נוספים. לצד אלה, אכן יש לתת משקל רב להודאתו של הנאשם באשמה כבר בחקירתו במצ"ח, ולבחירתו לעבור טיפול שיקומי מיוזמתו.

בנסיבות כוללות אלה מצאנו לכבד את עתירתם המשותפת של הצדדים ולאמץ את הסדר הטיעון שהוצג.

**על הנאשם נגזרים, אפוא, העונשים הבאים:**

1. **ארבעה עשר (14) ימי מאסר לריצוי בפועל, בניכוי יום מעצרו במהלך החקירה. הנאשם יתייצב לריצוי יתרת עונשו ביום 8.05.2024 בבס"כ עד השעה 10:00.**
2. **עונש מאסר מותנה בן תשעים (90) ימים למשך שלוש (3) שנים, לבל יעבור עבירה שיש בה יסוד של החזקת נשק או שימוש בו שלא כדין.**
3. **הורדה לדרגת טוראי**.

**מזכירות בית הדין תשיב לנאשם את הערבות הכספית ואת הדרכון שהפקיד כתנאי לשחרורו ממעצר.**

1. **זכות ערעור כחוק.**
2. **ניתן היום, ח' באדר ב' תשפ"ד, 18.03.2024, והודע בפומבי ובמעמד הצדדים.**

**\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופט**

**העתק נכון מהמקור

ק' בית הדין**

**נערך על ידי: ס.ש**

**בתאריך: 08.04.2024**

**חתימת המגיה: סרן נועם בזיזה**